නවගත්තේගම නවෝද්‍යා පාසලේ විනයභාර ගුරුතුමිය දණ ගැස්වු සිද්ධියට සම්බන්ධව බන්ධනාගාර ගත කොට සිටි වයඹ පළාත් සභා හිටපු මන්ත්‍රී ආනන්ද සරත් කුමාර මහතා ඊයේ (08) ආණමඩුව මහේස්ත්‍රාත් අධිකරණයේ පෙනී සිටීමෙන් අනතුරුව රුපියල් ලක්ෂ 5 ක ශරීර ඇප මත හා දැඩි ඇප කොන්දේසි මත මුදා හැරීමට පුත්තලම දිසා විනිසුරු හා මහේස්ත්‍රාත් රංග දිසානායක මහතා නියෝග කළේය.සෑම දිනකම උදේ 9 සිට 12 දක්වා කාලය තුළ නවගත්තේගම පොලිස් ස්ථානයේ පෙනී සිටිය යුතු ලෙසත්, එසේම පැමිණිලිකාරියට හෝ සාක්ෂිකරුවන්ට කිසිම අන්දමකින් බලපෑම් සිදු නොකළ යුතු බවටත් එසේ ඇප කොන්දේසී කඩ කළහොත් ඇප අවලංගු කරන බවට ද දිසා විනිසුරුවරයා දීර්ඝ දේශනයකින් පසුව පැවසීය.පසුගිය ජුනි 14 දින මන්ත්‍රීවරයාගේ දියණියගේ සුදු ඇඳුම කොට නිසා දණ හිසට පහළින් සකස් කිරීමට විද්‍යාලයේ විනය භාර ගුරුතුමිය වන ප්‍රියානි සුසිලා මහත්මිය ක්‍රියා කර ඇත.